CELEX: 32021R0464
Language: bg
Date: 2021-03-17 00:00:00
Title: Регламент за изпълнение (ЕС) 2021/464 на Комисията от 17 март 2021 година за неодобряване на екстракт от кайенски пипер Capsicum annuum L. var. annuum, група longum, като основно вещество в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (текст от значение за ЕИП)

18.3.2021   
               
               
                  BG
               
               
                  Официален вестник на Европейския съюз
               
               
                  L 94/1
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/464 НА КОМИСИЯТА
         от 17 март 2021 година
         за неодобряване на екстракт от кайенски пипер Capsicum annuum L. var. annuum, група longum, като основно вещество в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 23, параграф 5 във връзка с член 13, параграф 2 от него,
         като има предвид, че:
         
                     (1)
                  
                  
                     На 14 март 2018 г. Комисията получи заявление от дружеството Bio Natural Protect за одобряване на екстракт от кайенски пипер Capsicum annuum L. var. annuum, група longum, като основно вещество, за употреба като репелент срещу семеядни бозайници и птици. На 23 май 2019 г. бе получено преразгледано заявление, към което бе приложена информацията, изисквана съгласно член 23, параграф 3, втора алинея от Регламент (ЕО) № 1107/2009.
                  
               
                     (2)
                  
                  
                     Комисията поиска научно съдействие от Европейския орган за безопасност на храните (наричан по-долу „Органът“). На 31 март 2020 г. Органът представи на Комисията технически доклад относно екстракт от кайенски пипер Capsicum annuum L. var. annuum, група longum (2). Органът стигна до заключението, че характеристиките на предложеното вещество екстракт от кайенски пипер Capsicum annuum L. var. annuum, група longum, включително основната му активна съставка – капсаицин, не са добре определени. Освен това, според Органа, свойствата по отношение на съдбата и поведението в околната среда, посочени за някои от евентуалните съставки на екстракта, включително капсаицин, са останали недоизяснени и са необходими допълнителни изследвания на токсичността за всички неприцелни видове. Органът отбеляза, че освен това дружества са предоставили на Европейската агенция по химикали доказателства, че може да се наложи съставки на екстракта от кайенски пипер Capsicum annuum L. var. annuum, група longum, да бъдат класифицирани като предизвикващи сериозно увреждане на очите, вредни при поглъщане и причиняващи дразнене на кожата.
                  
               
                     (3)
                  
                  
                     В допълнение Научният комитет по храните установи наличието на генотоксичен потенциал у капсаицина (3).
                  
               
                     (4)
                  
                  
                     Отнасяща се до веществото оценка, извършена в съответствие с друго законодателство на ЕС съгласно посоченото в член 23, параграф 2 от Регламент (ЕО) № 1107/2009, няма.
                  
               
                     (5)
                  
                  
                     На 17 юли 2020 г. Комисията представи на Постоянния комитет по растенията, животните, храните и фуражите доклада за преглед (4) и проекта на настоящия регламент за неодобряване на екстракт от кайенски пипер Capsicum annuum L. var. annuum, група longum.
                  
               
                     (6)
                  
                  
                     Комисията прикани заявителя да представи своите коментари по техническия доклад на Органа и по проекта на Комисията на доклад за преразглеждане. Заявителят представи своите коментари и те бяха разгледани внимателно.
                  
               
                     (7)
                  
                  
                     Въпреки изложените от заявителя аргументи обаче опасенията, свързани с веществото, не могат да бъдат отхвърлени.
                  
               
                     (8)
                  
                  
                     Следователно, както е посочено в доклада на Комисията за преразглеждане, не е установено, че са изпълнени изискванията, определени в член 23 от Регламент (ЕО) № 1107/2009. Поради това е целесъобразно екстрактът от кайенски пипер Capsicum annuum L. var. annuum, група longum, да не бъде одобрен като активно вещество.
                  
               
                     (9)
                  
                  
                     Настоящият регламент не възпрепятства подаването на ново заявление за одобряване на екстракт от кайенски пипер Capsicum annuum L. var. annuum, група longum, като основно вещество в съответствие с член 23, параграф 3 от Регламент (ЕО) № 1107/2009.
                  
               
                     (10)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Веществото екстракт от кайенски пипер Capsicum annuum L. var. annuum, група longum не се одобрява като основно вещество.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 17 март 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 309, 24.11.2009 г., стр. 1.
         
            (2)  ЕОБХ (Европейски орган за безопасност на храните), 2020 г. Технически доклад за резултатите от консултацията с държавите членки и ЕОБХ във връзка със заявлението за одобряване като основно вещество на екстракт от кайенски пипер Capsicum annuum L. var. annuum, група longum, за употреба в растителната защита като репелент срещу семеядни бозайници и птици. Допълнителна публикация на ЕОБХ 2020:EN-1838. 77pp. doi:10.2903/sp.efsa.2020.EN-1838.
         
            (3)  Становище на Научния комитет по храните относно капсаицин (прието на 26 февруари 2002 г.); https://ec.europa.eu/food/sites/food/files/safety/docs/fs_food-improvement-agents_flavourings-out120.pdf.
         
            (4)  https://ec.europa.eu/food/plant/pesticides/eu-pesticides-db_en.